**Ministru kabineta noteikumu „Kārtība, kādā Nacionālie bruņotie spēki tiek iesaistīti sprādzienbīstamu priekšmetu iznīcināšanā vai spridzināšanas darbu veikšanā sauszemes teritorijā miera laikā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | [Nacionālo bruņoto spēku likuma](http://likumi.lv/doc.php?id=15836) [17.panta](http://likumi.lv/ta/id/15836-nacionalo-brunoto-speku-likums#p17) piektā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Pamatojoties uz Grozījumiem [Nacionālo bruņoto spēku likumā](http://likumi.lv/ta/id/15836-nacionalo-brunoto-speku-likums), kas Saeimā pieņemti 2015.gada 10.martā, Aizsardzības ministrija izstrādāja grozījumu projektu Ministru kabineta 2008.gada 10.jūnija instrukcijā Nr.6 „Kārtība, kādā Nacionālie bruņotie spēki tiek iesaistīti sprādzienbīstamu priekšmetu iznīcināšanā sauszemes teritorijā miera laikā”. Tas noteica kārtību, kādā Nacionālie bruņotie spēki tiek iesaistīti spridzināšanas darbu veikšanā sauszemes teritorijā miera laikā. Projekta izstrādes laikā tika konstatēts, ka tas paredz noteikt zināmus darbības pienākumus pašvaldībām, kurus nav juridiski iespējams noteikt Ministru kabineta instrukcijas ietvaros. Līdz ar to tiek izdoti Ministru kabineta noteikumi, kas ietvertu Ministru kabineta 2008.gada 10.jūnija instrukcijas Nr.6 „Kārtība, kādā Nacionālie bruņotie spēki tiek iesaistīti sprādzienbīstamu priekšmetu iznīcināšanā sauszemes teritorijā miera laikā” normatīvo regulējumu attiecībā uz sprādzienbīstamu priekšmetu iznīcināšanu, kā arī papildu normatīvo regulējumu par spridzināšanas darbu veikšanu. Civilās aizsardzības sistēmas institūcijas bieži lūdz Nacionālajiem bruņotajiem spēkiem sniegt atbalstu dažādu objektu demontāžā, izmantojot spridzināšanas metodi. Šādi objekti galvenokārt ir dažādas padomju laiku būves un celtnes, kuras gadu gaitā ir nolietojušās, netiek izmantotas un apdraud iedzīvotāju (sabiedrības) drošību un dzīvību. Daudzas no šādām būvēm demontēt ar citiem paņēmieniem ir pārāk sarežģīti un bīstami. Tajā pašā laikā Nacionālo bruņoto spēku struktūrā ir speciālisti, kuri ir un tiek apmācīti dažādu konstrukciju spridzināšanā. Nacionālo bruņoto spēku mācību poligonos ir ierobežots būvju un konstrukciju daudzums, ko var izmantot spridzinātāju apmācībai (to kvalifikācijas uzturēšanai). Ņemot vērā Nacionālo bruņoto spēku operatīvo vajadzību, nākotnē var būt nepieciešamība izmantot personāla un tehniskos resursus, lai šādas konstrukcijas uzbūvētu to turpmākai uzspridzināšanai mācību nolūkos.  Visizdevīgāk būtu, ja Nacionālie bruņotie spēki ar spridzināšanas metodi jauktu ēkas, kuras par sabiedrībai bīstamām un nojaucamām atzinušas kompetentās valsts un pašvaldības institūcijas. Projekts paredz noteikt attiecīgu kārtību, kādā tiek pieprasītas, saskaņotas un veiktas šādas darbības.Projekts arī paredz, ka, veicot būvju nojaukšanu ar spridzināšanas metodi, pieprasītājs organizē valsts vai pašvaldības policijas atbalstu drošības prasību nodrošināšanā (pasākumi, lai nepieļautu nepiederīgu personu iekļūšanu noteiktajā drošības zonā). |
| 3. | Projekta izstrādē iesaistītās institūcijas | Aizsardzības ministrija |
| 4. | Cita informācija | Par dokumentu, kas apliecina valsts vai pašvaldības tiesības nojaukt attiecīgo būvi, ir uzskatāma zemesgrāmatas apliecība par īpašumtiesībām, vai lēmums par aizvietotājizpildi gadījumā, ja būves īpašnieks labprātīgi nav pats izpildījis pašvaldības lēmumu par attiecīgās būves piespiedu sakārtošanu, nojaucot. Nacionālo bruņoto spēku un pieprasītāja noslēgtā rakstiskā vienošanās par konkrētās būves nojaukšanu puses vienojas par darbības veikšanas laiku, drošības prasībām, sadarbību, sniedzot informāciju projektēšanā, u.c. jautājumiem.Saskaņā ar Būvniecības likuma 7.panta pirmās daļas 2.punktu vietējā pašvaldība pieņem lēmumus par turpmāko rīcību ar tās teritorijā esošām būvēm, kuras ir pilnīgi vai daļēji sagruvušas vai nonākušas tādā stāvoklī, ka to lietošana ir bīstama vai tās bojā ainavu. Pilnīgi vai daļēji sagruvušu, bīstamu vai ainavu bojājošu būvju sakārtošanas vai nojaukšanas kārtību regulē Ministru kabineta 2014.gada 19.augusta noteikumu Nr.500 „Vispārīgie būvnoteikumi” XV nodaļa. Civillikuma 1084. pants nosaka: „Katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem. Ja par būvi, no kuras draud briesmas, pastāv īpašuma tiesības strīds, tad šo briesmu novēršanai nepieciešamie soļi tūliņ un vēl pirms prāvas beigām jāsper tam, kas šo būvi tajā brīdī valda, ar tiesību vēlāk prasīt izdevumu atlīdzību. Ja būves īpašnieks vai valdītājs, pretēji attiecīgās varas pieprasījumam, nenovērš draudošās briesmas, tad attiecīgai iestādei, raugoties pēc apstākļiem, būve jāsaved kārtībā vai arī pavisam jānojauc uz īpašnieka rēķinu.”Nacionālo bruņoto spēku uzdevumi tiks īstenoti Nacionālo bruņoto spēku ikgadējā budžeta ietvaros (apakšprogrammu 22.10.00. „Starptautisko operāciju un Nacionālo bruņoto spēku personālsastāva centralizētais atalgojums” un 22.12.00. „Nacionālo bruņoto spēku uzturēšana” ietvaros). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nacionālie bruņotie spēki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav.  |
| 2. | Atbildīgā institūcija | Aizsardzības ministrija. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Sabiedrības informēšana par projekta izstrādes uzsākšanu | Projekts šo jomu neskar.  |
| 2. | Sabiedrības līdzdalība projekta izstrādē  | Projekts šo jomu neskar. |
| 3. | Sabiedrības līdzdalības rezultāti  | Projekts šo jomu neskar. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Projekta izstrādes gaitā uzklausīts Augsti enerģētisko materiālu ekspertu un speciālistu asociācijas "FAVILLE" viedoklis. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki, t.sk. Latvijas Republikas Zemessardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nacionālie bruņotie spēki spēs efektīvi veikt normatīvajos aktos noteiktos uzdevumus un sniegt atbalstu civilās aizsardzības sistēmas institūcijām. |
| 3. | Cita informācija | Nav. |

Anotācijas III un V sadaļa – projekts šo jomu neskar.

Aizsardzības ministrs R.Bergmanis

Vīza: valsts sekretārs J.Garisons

14.09..2015.

846

E.Svarenieks 67335029

edgars.svarenieks@mod.gov.lv